次韵沈漕使寄和碧雲亭之作
作者：吳芾
朝代：宋

paragraphs: 衰年厭塵勞，久念作浄觀。
奉祠還故山，閲歲更過半。
草草結茅廬，雖無輪與奐。
水作綠羅衣，山爲青玉案。
自足了餘生，豈謂浮名絆。
牽從江上來，去國同王粲。
既與猿鶴疏，還驚鷗鷺散。
公餘坐危亭，四顧雲影亂。
新詩忽鼎來，累日飽吟玩。
洗我胸中塵，宛如覩清盼。
信知隠侯家，句法有成算。
方今苦乏材，當饋屢興歎。
如公人物英，寧久從遠宦。
會見御追風，起自長淮畔。